ป.ป.ส. เตือนประชาชน ระวังตกเป็นเหยื่อขนส่งยาเสพติดทางพัสดุไปรษณีย์ หากพบความผิดปกติ เร่งแจ้งเจ้าหน้าที่ทันที
ป.ป.ส. เตือนประชาชน ระวังตกเป็นเหยื่อขนส่งยาเสพติดทางพัสดุไปรษณีย์ หากพบความผิดปกติ เร่งแจ้งเจ้าหน้าที่ทันทีพันตำรวจตรี สุริยา สิงหกมล รองเลขาธิการ คณะกรรมการป้องกันและปราบปรามยาเสพติด หรือ ป.ป.ส. เตือนประชาชน ระวังตกเป็นเหยื่อนักค้ายาเสพติด ฉวยโอกาสขนส่งยาเสพติดและสิ่งผิดกฎหมายผ่านพัสดุไปรษณีย์ ภายหลังพบกรณีผู้รับ-ส่งผู้โดยสารและขนส่งพัสดุ ถูกควบคุมตัว หลังผู้โดยสารแอบขนยาเสพติด พร้อมอาวุธปืน เป็นเหตุให้ถูกดำเนินคดีตามกฎหมาย และจากข้อมูลของ ป.ป.ส. พบว่า ปัจจุบัน นักค้ายาเสพติดเลือกใช้บริการรับ-ส่งพัสดุภัณฑ์ในการขนส่งยาเสพติดมากขึ้น ซึ่งหากพบว่า บุคคลใดมีส่วนเกี่ยวข้อง ไม่ว่าในฐานะผู้ให้บริการขนส่ง หรือผู้รับพัสดุไปรษณีย์ ก็จะต้องถูกดำเนินคดีตามกฎหมาย โดยผู้ส่งมีความผิดฐานจำหน่ายยาเสพติดให้โทษและผู้รับพัสดุภัณฑ์มีความผิดฐานครอบครอง หรือครอบครองเพื่อจำหน่าย ขึ้นอยู่กับปริมาณของกลางยาเสพติด รองเลขาธิการ ป.ป.ส. ยังเตือนให้ประชาชนเพิ่มเติม ระมัดระวังตนเองและคนในครอบครัว โดยเฉพาะผู้มีอาชีพขนส่งสินค้า ขอให้สังเกตพฤติการณ์ของผู้ว่าจ้าง หรือผู้รับบริการ เช่น มีการเปลี่ยนการส่งพัสดุภัณฑ์ไปยังปลายทางบ่อยครั้ง หรือสินค้ามีลักษณะผิดปกติ หากพบพิรุธ หรือสิ่งผิดสังเกต ขอให้แจ้งตำรวจทันที ส่วนกรณีผู้รับสินค้า เมื่อทราบจากพนักงานส่งพัสดุภัณฑ์ว่าจะมีการส่งพัสดุนั้น ขอให้สอบถามและตรวจสอบอย่างถี่ถ้วนว่า ตนเองหรือคนในครอบครัวมีการสั่งสินค้า หรือจะได้รับพัสดุภัณฑ์โดยที่ไม่สั่งสินค้าหรือไม่ หากพบการแอบอ้างชื่อในการส่งสินค้า หรือเห็นความไม่ชอบมาพากล ขอให้แจ้งตำรวจ หรือเจ้าหน้าที่ที่เกี่ยวข้อง โดยลงบันทึกไว้เป็นหลักฐาน หรืออาจเก็บหลักฐานไว้แสดงถึงเหตุการณ์ดังกล่าว เพื่อแสดงความบริสุทธิ์ใจและยืนยันตนว่าไม่มีส่วนเกี่ยวข้อง